Eldur kviknaði í nýreistu íbúðarhúsi í Borgarnesi í nótt. Slökkvistarf gekk hægt en vel. Ekki er vitað um orsök eldsins.
Um þrjátíu slökkviliðsmenn tókust á við eldinn í nótt. Heiðar Örn Jónsson varaslökkviliðsstjóri segir að eldurinn hafi kraumað í einhvern tíma áður en komið var á vettvang.
Við komum hérna um fjögurleytið og þá er eldur í efri hæð hússins og við förum bara strax í að reyna að slökkva það og svo er þetta aðallega í þaki.
Þetta gekk hægt, það var svolítið vont veður á okkur hérna en þetta gekk samt mjög vel, en mjög hægt.
Mikill reykur var af eldinum og þurfti tólf reykkafara til að kljást við aðstæður. Eftir að tök náðust á aðstæðum innandyra þurfti að rífa þakið af til að komast að eldinum.
Húsið sem er mikið skemmt eftir eldinn er tvíreist með fjórum íbúðum og var nýorðið fokhelt. Enginn var í því þegar eldurinn kviknaði. Búið er í næsta húsi, íbúum var gert viðvart en reyndist ekki þörf á að rýma það.
Ekki er vitað hvað varð til þess að eldurinn kviknaði.
Nú fylgjumst við með þessu allavega fram yfir hádegi og svo tekur lögregla bara við þessu og rannsakar vettvang.
Nýreist íbúðarhús í Borgarnesi er mikið skemmt eftir að eldur kviknaði í því í nótt. Ekki er vitað um orsök eldsins. 